## Educació posa en marxa el projecte Talent PIME amb l’objectiu d’estretir la connexió entre els centres educatius i les empreses

*** La Conselleria destina 375.000 euros perquè durant el curs 25-26 participen en este projecte 46 centres de la Comunitat Valenciana
* El secretari autonòmic d’Educació ha inaugurat una jornada en la qual s’ha presentat el nou programa**

La Conselleria d’Educació, Cultura, Universitats i Ocupació ha posat en marxa el nou projecte Talent PIME amb l’objectiu que hi haja més connexió entre els centres educatius i les empreses.

Des de la Conselleria es destinen 375.000 euros per a finançar este projecte durant el curs 25-26. Participen este curs 46 centres de la Comunitat Valenciana representatius de les diferents famílies professionals que organitzaran i lideraran les trobades i la creació de xarxes de col·laboració amb la resta dels centres de la família professional.

El secretari autonòmic d’Educació, Daniel McEvoy, ha inaugurat la jornada ‘Talent PIME: FP transformadora’, organitzada per la Direcció General de Formació Professional, en la qual s’ha informat d’este nou projecte dirigit a enfortir la connexió entre els centres de Formació Professional i el teixit empresarial de la Comunitat Valenciana, amb especial atenció a les pimes.

A la jornada han assistit representants d’empreses, els centres amfitrions de les actuacions, prospectores, FECEVAL, escoles i altres centres convidats. En la trobada ha tingut lloc la taula redona ‘Sinergies per a transformar l’FP’, moderada per la directora general d’FP, Marta Armendia; l’exposició ‘Impulsant reptes per al sector empresarial’ impartida per Oier Uriarte Gil, professor de l’IMH Campus; i l’exposició d’experiències reals significatives de col·laboració d’empreses amb el món educatiu per l’IES Abastos.

El programa ‘Talent PIME’ naix des de la filosofia de creació de xarxes de col·laboració, i en concret des d’un dels 4 programes de la XARXA NOVIGI, amb la vocació de transformar l’FP en un model més col·laboratiu, connectat amb la realitat productiva i orientat a reptes reals.

El secretari autonòmic d’Educació ha assenyalat que des de NOVIGI “es promou el pas d’un procés d’ensenyança-aprenentatge tradicional a la instauració de noves metodologies que afavorixen tant el desenrotllament de competències, com l’aprenentatge autònom de l’alumnat”.

**Curs 25-26**

A través de tres fases progressives, Talent PIME promou una xarxa de treball entre docents, alumnat i empreses, que permetrà generar valor compartit i millorar l’ocupabilitat dels jóvens i no tan jóvens. Al llarg del curs 2025-26, el programa es distribuirà en quatre fases.

La fase 1 es desenrotllarà de setembre a desembre de 2025 amb 50 accions sectorials organitzades per centres d’FP en tot el territori, agrupades per famílies professionals. Cada acció reunirà professorat i empreses del sector per a analitzar necessitats, tendències i oportunitats de col·laboració. Estes reunions seran el punt de partida per a la generació d’una base de futurs reptes i recursos per a ser treballats per altres centres educatius de la Comunitat Valenciana.

La fase 2 es realitzarà de gener a març de 2026 amb la revisió i memòries de les accions efectuades en el primer trimestre; fitxes i creació d’un directori d’empreses col·laboradores agrupades per famílies professionals.

Per la seua part, la fase 3 consistirà en el desenrotllament dels projectes col·laboratius entre empreses i centres educatius que hagen sorgit, i la fase 4 inclourà l’avaluació i propostes de millora.

Fecha: 24/09/2025